Jamie Oliver, kyk wat het jy nou gedoen! | SARIE
Jy sien en proe al die disse wat uit hierdie pan opgetower gaan word … En jy sal vir mense kan sê julle het 'n regte Jamie Oliver-pan.
Tot jy die prys sien …
Verbeel jou: Hi guys. Wie dink die man is hy? Nataniël? En hoe warm kan 'n pan nou raak as hy so cool lyk? Komende van 'n ou wat sy dogtertjies name gee soos Daisy Boo en Poppy Honey. En daardie skoetertjie waarmee hy ry … kan hy nie vir hom 'n ordentlike motorfiets aanskaf nie?
Jy's seker hy leer nog praat – sy tong en lippe sinchroniseer glad nie, dit lyk of daardie tong enige oomblik by sy mond gaan uitval terwyl hy demonstreer hoe om 'n naakte, weerlose wortel op te kap.
"Hy hét nogals 'n snaakse aksent," erken sy. "Maar ek soek al lankal so 'n pan." Nóú soek sy skielik lankal so 'n pan … "Die oue maak al hoe moeiliker skoon, sy boom is nie meer so lekker nie," sê sy nog voor jy kan vra wat's verkeerd met die oue. "Ek't nie die tyd om so te sukkel nie."
Besef sy julle sal goed in die huis moet verkoop – die yskas, die eetkamerstel, jou visstokke én die stoof – net om dié pan te kan bekostig? (En wat beteken die pan dan sonder 'n stoof?)
'n Tweede huisverband, dís wat … Dis nie asof sy met 'n Le Creuset-pan in haar hand staan nie, sê sy onderlangs. En dan uit die bloute: "Kom ons loop. Die pan ís nogal duur …"
"Buitendien, as jy van nou af elke keer die ou pan gaan skoonmaak – skuur en skrop en so – kan ek hom nog lank gebruik."